Elevul din Târgu Mureș care și-a bătut crunt diriginta va fi exmatriculat, la finalul perioadei de suspendare, la decizia conducerii Colegiului Național "Alexandru Papiu Ilarian".
Reprezentanții conducerii colegiului au încercat să găsească o soluție pentru a-i controla comportamentul tânărului, însă de fiecare dată totul a fost în zadar.
"În urma cercetărilor efectuate, luând în considerare toate aspectele relevante în desfășurarea evenimentelor și ținând seama de prevederile legale, s-a luat hotărârea exmatriculării elevului cu drept de reînscriere, în anul școlar următor, în altă instituție de învățământ", a informat marți, 19 martie, Conducerea Colegiului Național "Alexandru Papiu Ilarian" Târgu Mureș, potrivit Zi de Zi.
Directorul colegiului, profesoara Cristina Ligia Someșan, susține că "școala închide o ușă în fața atitudinilor lipsite de normalitatea care ar trebui să guverneze școala românească".
"Este regretabil faptul că, Colegiul Național "Alexandru Papiu Ilarian", o școală care a avut mereu porțile deschise pentru cei care au dorit un mediu academic elevat, prietenos și incluziv, astăzi închide o ușă în fața atitudinilor lipsite de normalitatea care ar trebui să guverneze școala românească", a transmis profesoara Ligia Șomeșan.
Elevul de 15 ani va putea să se reînscrie, în anul școlar următor, dar într-o altă instituție de învățământ.
Incidentul șocant a avut loc luni, 11 martie, când un elev de clasa a VIII-a din Târgu Mureș a bătut un profesor cu bestialitate, iar apoi a fost încătușat pe holurile școlii. Elevul care a fost dus la poliție de două ori în aceeași zi s-a ales cu o amendă de 500 de lei.